CELEX: 32022R0238
Language: sk
Date: 2022-02-21 00:00:00
Title: Nariadenie Rady (EÚ) 2022/238 z 21. februára 2022, ktorým sa mení nariadenie (EÚ) č. 401/2013 o reštriktívnych opatreniach vzhľadom na situáciu v Mjanmarsku/Barme

21.2.2022   
               
               
                  SK
               
               
                  Úradný vestník Európskej únie
               
               
                  L 40/8
               
            
         NARIADENIE RADY (EÚ) 2022/238
         z 21. februára 2022,
         ktorým sa mení nariadenie (EÚ) č. 401/2013 o reštriktívnych opatreniach vzhľadom na situáciu v Mjanmarsku/Barme
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 215,
         so zreteľom na rozhodnutie Rady (SZBP) 2022/243 z 21. februára 2022, ktorým sa mení rozhodnutie 2013/184/SZBP o reštriktívnych opatreniach vzhľadom na situáciu v Mjanmarsku/Barme (1),
         so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
         keďže:
         
                     (1)
                  
                  
                     Nariadením Rady (EÚ) č. 401/2013 (2) nadobúda účinnosť niekoľko opatrení stanovených rozhodnutím Rady 2013/184/SZBP (3) vrátane zmrazenia finančných prostriedkov a hospodárskych zdrojov určitých fyzických alebo právnických osôb, subjektov a orgánov.
                  
               
                     (2)
                  
                  
                     Vzhľadom na pretrvávajúcu vážnu situáciu v Mjanmarsku/Barme, Rada 21. februára 2022 prijala rozhodnutie (SZBP) 2022/243 , ktorým sa do zoznamu osôb a subjektov, na ktoré sa vzťahujú reštriktívne opatrenia, uvedeného v prílohe k rozhodnutiu 2013/184/SZBP, doplnilo 22 osôb a štyri subjekty.
                  
               
                     (3)
                  
                  
                     S cieľom predísť nezamýšľaným dôsledkom označenia jedného z uvedených subjektov, rozhodnutie (SZBP) 2022/243 zaviedlo v rozhodnutí 2013/184/SZBP novú výnimku, pokiaľ ide o zmrazenie aktív a zákaz sprístupnenia finančných prostriedkov alebo hospodárskych zdrojov uvedenému subjektu. Táto výnimka umožní prevádzkovateľom z Únie vyraďovať ropné a plynové vrty z prevádzky v súlade s medzinárodnými normami a ukončiť zmluvy s uvedeným subjektom.
                  
               
                     (4)
                  
                  
                     Nariadenie (EÚ) č. 401/2013 by sa preto malo zodpovedajúcim spôsobom zmeniť.
                  
               
                     (5)
                  
                  
                     S cieľom zabezpečiť, aby boli opatrenia stanovené v tomto nariadení účinné, malo by toto nariadenie nadobudnúť účinnosť okamžite,
                  
               PRIJALA TOTO NARIADENIE:
         
            Článok 1
            V nariadení (EÚ) č. 401/2013 sa vkladá tento článok:
            
               
                  „Článok 4db
                  Odchylne od článku 4a môžu príslušné orgány členského štátu povoliť uvoľnenie niektorých zmrazených finančných prostriedkov alebo hospodárskych zdrojov, ktoré patria subjektu uvedenému na zozname v prílohe IV v položke 10, alebo sprístupnenie niektorých finančných prostriedkov alebo hospodárskych zdrojov uvedenému subjektu za podmienok, ktoré príslušné orgány považujú za vhodné po tom, ako určia, že tieto finančné prostriedky alebo hospodárske zdroje sú nevyhnutné na:
                  
                              a)
                           
                           
                              úlohy súvisiace s vyraďovaním ropných a plynových vrtov z prevádzky v súlade s medzinárodnými normami, ako je zneškodňovanie odpadu, sanačné činnosti potrebné na účely bezpečnosti a obnovy životného prostredia, poskytovanie súvisiacej technickej pomoci, úhrada súvisiacich daní a poplatkov, ako aj miezd a sociálnych dávok zamestnancom; alebo
                           
                        
                              b)
                           
                           
                              prevod akcií alebo podielov nevyhnutný na ukončenie zmlúv uzavretých so subjektom uvedeným na zozname v prílohe IV v položke 10, a to pred 21. februárom 2022, ktorý sa uskutoční pred 31. júlom 2022.“.
                           
                        
            
         
         
            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. februára 2022
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Pozri stranu 28 tohto úradného vestníka.
         
            (2)  Nariadenie Rady (EÚ) č. 401/2013 z 2. mája 2013 o reštriktívnych opatreniach vzhľadom na situáciu v Mjanmarsku/Barme a o zrušení nariadenia (ES) č. 194/2008 (Ú. v. EÚ L 121, 3.5.2013, s. 1).
         
            (3)  Rozhodnutie Rady 2013/184/SZBP z 22. apríla 2013 o reštriktívnych opatreniach vzhľadom na situáciu v Mjanmarsku/Barme (Ú. v. EÚ L 111, 23.4.2013, s. 75).